इस बार बोर्ड पैटर्न पर होगी 9वीं और 11वीं कक्षाओं की परीक्षा
10वीं और 12वीं के साथ ही चलेंगी नौवीं और 11वीं की परीक्षा
भास्कर संवाददाता | भिंड
माध्यमिक शिक्षा मंडल भोपाल ने 9वीं और 11वीं का परीक्षा कार्यक्रम घोषित कर दिया। 9वीं की परीक्षा 2 और 11वीं की एक मार्च से शुरू होंगी। परीक्षा का समय दोपहर 2 से शाम 5 बजे तक का रहेगा। मंडल ने दोनों परीक्षाओं का टाइम टेबल भी जारी कर दिया है। पहली बार 9वीं से 12वीं तक की परीक्षाएं एक साथ आयोजित कराई जा रही हैं। सुबह की शिफ्ट में 8ः30 से 11ः30 बजे तक हाईस्कूल व हायर सेकंडरी और दोपहर की शिफ्ट में 2 से शाम 5 बजे तक 9वीं और 11वीं की परीक्षा कराई जाएंगी। परीक्षा बोर्ड पैटर्न पर कराई जाना है। बीआरसी टीकमसिंह ने बताया कि माध्यमिक शिक्षा मंडल ने 9वीं, 10वीं और 11वीं, 12वीं का परीक्षा कार्यक्रम एक जैसा बनाया गया है ताकि पेपर हल कराने में चूक न हो। जिस सुबह 10वीं के छात्र गणित का पेपर हल करेंगे, उसी दोपहर 9वीं के छात्र भी गणित की परीक्षा देंगे। ऐसा सभी विषयों के पेपर में होगा।
हो सकती है परेशानी
डीईओ एसएन तिवारी का कहना है कि एक ही समय पर दो परीक्षाएं कराने से शिक्षकों की ड्यूटी लगाने में दिक्कत आ सकती है। क्योंकि 10वीं और 12वीं की परीक्षा निर्धारित परीक्षा केंद्रों पर होंगी, जबकि 9वीं और 11वीं की लोकल परीक्षा है। यह दोनों परीक्षाएं उसी स्कूल में कराई जाती हैं, जिसमें छात्र अध्ययनरत है। ऐसे में एक ही शिक्षक दो जगह ड्यूटी नहीं कर सकता है।
प्रशासन तैयारियों में जुटा
पिछले वर्ष की तरह इस बार भी नकल माफिया पर शिकंजा कसने के लिए कोई कमी न रह जाए। इसके लिए प्रशासन ने अभी से तैयारियां शुरू कर दी है। शिक्षा विभाग के अधिकारी हर उस कमी को दूर करना चाहते हैं, जो पिछले वर्ष रह गई थी। मालूम हो कि बोर्ड परीक्षा में नकल माफिया जमकर सक्रिय थे और यही कारण था कि प्रदेशभर में भिंड जिला नकल के मामले में अव्वल रहा था और प्रशासन के सारे इंताजाम नकल माफिया के आगे नाकाम साबित हुए थे। वहीं कुछ सेंटरों पर शिक्षा विभाग के अफसरों पर मिलीभगत के आराेप भी लगे थे।
जिला शिक्षा विभाग में कर्मचारी काम करते हुए।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva awa_Deva